觀陸士龍作顧彥先婦答夫二首有感韵  其二
作者：戴復古
朝代：宋

paragraphs: 鼠璞竊美名，冠玉假外觀。
良人誇意氣，下妾愁歲晏。
念君始行邁，雪嶺梅初粲。
春風桃已紅，光陰等飛彈。
相思果如何，金環寬玉腕。
昔爲連理枝，今作摶沙散。
惜哉牛與女，脉脉阻河漢。
特棲良獨難，守堅祇自讚。
雙劍幾時合，寄聲問華煥。
勿聽五羊歌，富貴忘貧賤。